Sent mandag kveld skal en forbipasserende ha observert det han mente var mistenkelig aktivitet i Folkeparken i Askim. En bil skal ha stått inne i parken og flere personer romsterte i området. Det skal også ha blitt lyst med lommelykter inne i parken.

Vitnet fikk mistanke om at det var kriminell aktivitet på gang, og varslet politiet som etterhvert ankom med en patrulje.

- Det er korrekt at vi mottok et slikt tips, sier stasjonssjef ved Indre Østfold politistasjon, Trond Widme.

Da politipatruljen ankom fant man fire unge menn i en bil, og disse ble anholdt.

- Det ble beslaglagt litt forskjellige former for narkotika. Noe ble funnet på personene og noe i den aktuelle bilen, sier Widme.

Narkotikaen som ble beslaglagt var 95 gram marihuana, to gram kokain og 70 gram hasj.

Alle de fire mennene er i begynnelsen av 20-årene. Tre av dem er fra Askim og en er hjemmehørende i Asker og Bærum. Alle er kjenninger fra politiet fra tidligere.

- Hva slags lovbrudd er det da snakk om?

- Narkotikakriminalitet og vold, sier stasjonssjefen.

Ifølge Widme er det usikkert om narkotikaen som ble funnet var ment til eget bruk eller videresalg.

- Er Folkeparken kjent som et åsted for slik kriminalitet?

- Vi har ikke registrert andre tilfeller i dette området nei.

Alle de fire mennene er avhørt og løslatt. De kan nå vente seg et oppgjør med politiet.

- Straffene her kan variere fra bøter til fengsel. Det vil avhenge av hva de har begått av lovbrudd tidligere, sier Widme.